text: РЕГЛАМЕНТ (ЕС) № 57/2013 НА КОМИСИЯТА
  от 23 януари 2013 година
  за изменение на Регламент (ЕО) № 1418/2007 относно износа за оползотворяване на някои отпадъци в някои страни, които не са членки на ОИСР
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1013/2006 на Европейския парламент и на Съвета от 14 юни 2006 г. относно превози на отпадъци (1), и по-специално член 37, параграф 2, трета алинея от него,
  като има предвид, че:
  (1)
  Приложението към Регламент (ЕО) № 1418/2007 на Комисията от 29 ноември 2007 г. относно износа за оползотворяване на някои отпадъци, изброени в приложение III или IIIA към Регламент (ЕО) № 1013/2006 на Европейския парламент и на Съвета, в някои страни, за които Решението на ОИСР относно контрола върху трансграничното движение на отпадъци не се прилага (2), бе изменено с Регламент (ЕС) № 674/2012 (3).
  (2)
  В съответствие с член 37, параграфи 1 и 2 от Регламент (ЕО) № 1013/2006 Комисията взе предвид отговора, който получи от Малайзия вследствие на изпратеното писмено искане. Впоследствие Малайзия заяви писмено, че предоставената в този отговор информация във връзка с вписване B1100, подпозиция „твърд цинк от горещо поцинковане“, и с вписвания B3010 и GH013 не отговаря на съществуващото законодателство и процедури, с които не се забранява вносът на посочените отпадъци. Поради това Малайзия поиска процедурата, посочена за вписване B1100, подпозиция „твърд цинк от горещо поцинковане“, да се промени от вариант а) на вариант в), а процедурата за вписвания B3010 и GH013 - от вариант a) на вариант г).
  (3)
  За да се поправи тази грешка и като се има предвид въздействието върху икономическите оператори, приложението към Регламент (ЕО) № 1418/2007 следва да бъде съответно изменено,
  ПРИЕ НАСТОЯЩИЯ РЕГЛАМЕНТ:
  Член 1
  Приложението към Регламент (ЕО) № 1418/2007 се изменя в съответствие с приложението към настоящия регламент.
  Член 2
  Настоящият регламент влиза в сила на четиринадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 23 януари 2013 година.